Maatietopalvelu

Kyselyvastaus

**Asiakirjan tunnus:** KT1018

**Päivämäärä**: 13.3.2025

**Julkisuus:** Julkinen

**Venäjä / Päivitys: Naisiin kohdistuva kunniaväkivalta ja kunniamurhat Tšetšeniassa, Dagestanissa ja Ingušiassa**

**Russia / Update on honor-related violence and honor killings towards women in Chechnya, Dagestan and Ingushetia**

Kysymykset

1. Minkälainen tilannekuva on naisiin kohdistuvan kunniaväkivallan ja kunniamurhien suhteen Tšetšeniassa, Dagestanissa ja Ingušiassa?
2. Onko Tšetšeniassa, Dagestanissa ja Ingušiassa saatavilla viranomaissuojelua kunniaväkivallan uhreille?

Questions

1. What is the situation regarding honor-related violence and honor killings towards women in Chechnya, Dagestan and Ingushetia?
2. Is there official protection for victims of honor-related violence available in Chechnya, Dagestan and Ingushetia?

# Minkälainen tilannekuva on naisiin kohdistuvan kunniaväkivallan ja kunniamurhien suhteen Tšetšeniassa, Dagestanissa ja Ingušiassa?

Tämä maatietotuote on laadittu päivittämään Maahanmuuttoviraston päätöksenteossa käytössä olevaa maakappaletta, ja se on muodoltaan tavanomaista maatietovastausta tiiviimpi. Kunniaväkivaltaa ja kunniamurhia Tšetšeniassa, Dagestanissa ja Ingušiassa on käsitelty Maahanmuuttoviraston maatietopalvelun kyselyvastauksissa *Dagestanin yleinen tilanne* 11.9.2023, *Tšetšenian yleinen tilanne* 24.3.2023 ja *Ingušian yleinen tilanne* 2.11.2022.[[1]](#footnote-1)

Yhdysvaltain ulkoasiainministeriön (USDOS) vuoden 2023 tapahtumia käsittelevän ihmisoikeusraportin mukaan Tšetšeniassa, Dagestanissa sekä muualla Pohjois-Kaukasiassa syyllistytään naisiin kohdistuviin kunniamurhiin.[[2]](#footnote-2) Kunniamurhiin syyllistyvät uhrin sukulaiset, useimmiten isä tai veli.[[3]](#footnote-3) Tutkija Saida Siražudinovan kunniamurhia käsittelevän, vuonna 2023 julkaistun tutkimuksen mukaan kunniamurhat ovat vakava ongelma Tšetšeniassa, Dagestanissa ja Ingušiassa.[[4]](#footnote-4) Kunniamurhan uhriksi voi joutua, jos perheessä ollaan vakuuttuneita uhrin aiheuttaneen häpeää. Tässä yhteydessä häpeällä tarkoitetaan esimerkiksi esiaviollisia suhteita, aviorikosta tai homoseksuaalisia suhteita. Lisäksi kunniamurhaan voi johtaa uhrin muu ”sopimaton käytös”, kuten vääränlainen pukeutuminen, väärä sanavalinta tai perheväkivallasta puhuminen.[[5]](#footnote-5) Myös pelkät huhut voivat johtaa huhujen kohteena olevan henkilön kunniamurhaan.[[6]](#footnote-6) Murhien on tarkoituksena toimia myös varoituksina muille naisille, jotta he välttäisivät ei-toivottua käytöstä.[[7]](#footnote-7) Tšetšeniassa vuosina 2022–2023 toteutetun tutkimuksen mukaan lähes kaikki miehet, harvoja poikkeuksia lukuun ottamatta, kannattivat kunniamurhakäytäntöä. Naisten keskuudessa kannatus oli vähäisempää, etenkin silloin, kun heidän omassa perheessään oli ollut kunniamurhatapaus hiljattain.[[8]](#footnote-8)

Pohjoiskaukasialaisen CK SOS -järjestön lehdistösihteeri Aleksanda Mitroškinan mukaan Pohjois-Kaukasiassa on myös perheitä, joissa kunniamurhan uhka ei ole läsnä. Nämä perheet elävät usein suuremmissa kaupungeissa, kuten Dagestanin Mahatškalassa, ja he eivät käytännössä eroa mitenkään esimerkiksi Pietarissa tai Moskovassa elävistä perheistä. Pohjois-Kaukasiassa ei siten ole olemassa yhtä perinteiden soveltamistapaa, joka olisi poikkeuksetta käytössä kaikissa pohjoiskaukasialaisissa perheissä.[[9]](#footnote-9)

**LGBTIQ+-henkilöt**

Memorial-ihmisoikeusjärjestön elokuussa 2023 julkaiseman raportin mukaan LGBTIQ+-henkilöiden on mahdotonta ilmaista omaa identiteettiään Pohjois-Kaukasiassa, koska heillä on suuri riski joutua väkivallan ja kunniamurhan uhreiksi. Viranomaiset tukevat omalla toiminnallaan LGBTIQ+-henkilöihin kohdistuvia oikeudenloukkauksia niin kutsuttujen perinteisten arvojen noudattamisen nimissä.[[10]](#footnote-10) Pohjoiskaukasialaisen CK SOS -järjestön mukaan LGBTQ+-henkilöiden avustaminen pakenemisessa alueen ulkopuolelle on aina ollut haastavaa, sillä heidän etsimiseen osallistuvat heidän perheensä lisäksi myös paikallisviranomaiset.[[11]](#footnote-11) YK:n Venäjän ihmisoikeuksista raportoivan asiantuntijan Marina Katzarovan mukaan Tšetšeniassa LGBT-henkilöt ovat kohdanneet äärimmäistä väkivaltaa viranomaisten salaisissa pidätyskeskuksissa. Vapautumisen jälkeen LGBT-henkilöiden perheitä on kannustettu kunniasurmaan ilman, että siitä koituisi heille rangaistusta.[[12]](#footnote-12)

# Onko Pohjois-Kaukasian alueilla saatavilla viranomaissuojelua kunniaväkivallan uhreille?

Venäjän ihmisoikeuksista raportoivan YK:n riippumattoman asiantuntijan Marina Katzarovan mukaan viranomaiset ovat haluttomia tai kyvyttömiä puuttumaan kunniaan liittyviin rikoksiin.[[13]](#footnote-13) Kunniamurhatapauksia tunnistetaan ja niistä raportoidaan harvoin. Paikalliset poliisit, lääkärit ja lakimiehet tekevät usein yhteistyötä asianomaisten perheiden kanssa rikosten peittämiseksi.[[14]](#footnote-14) Marina Katzarovan lokakuussa 2024 julkaistun raportin mukaan tietoa on saatavilla vain vähän, ja siksi kunniamurhatilastot eivät ole ajantasaisia.[[15]](#footnote-15) Saatavilla olevien tietojen perusteella Tšetšeniassa, Dagestanissa ja Ingušiassa on dokumentoitu yhteensä 58 kunniamurhatapausta vuosina 2009–2020. Valtaosa uhreista olivat naimattomia tai eronneita, iältään 20–30-vuotiaita naisia.[[16]](#footnote-16) Dagestanissa naiset joutuvat vuonna 2023 julkaistun tutkimuksen mukaan Ingušiaa ja Tšetšeniaa useammin tuntemattoman henkilön surmaamaksi. Lisäksi naiset päätyvät Dagestanissa kunniamurhien, parisuhdeväkivallan ja raiskauksen uhreiksi. Kunniamurhien määrää tarkastellessa Dagestan on näistä kolmesta tasavallasta ensimmäisellä sijalla. Kunniamurhista annettujen tuomioiden määrä on kuitenkin suurin Tšetšeniassa, Dagestanin ollessa tuomioistuintilastojen perusteella toisella ja Ingušian kolmannella sijalla.[[17]](#footnote-17) Tuoreempia tietoja ei ole saatavilla. Myös kunniamurhista langetettujen tuomioiden tilastointi on hajanaista ja joistakin saatavilla olevista tuomioista puuttuu tuomioiden päivämääriä tai muita olennaisia tietoja. Kaikki mahdolliset eri tuomioistuinasteissa langetetut kunniamurhatuomiot eivät ole ylipäänsä julkisesti saatavilla. Tarkasteltavien alueiden kunniamurhatuomioiden kokonaislukumäärä ei siten ole tiedossa.[[18]](#footnote-18)

Marem-järjestön perustajan ja ihmisoikeustoimijan Svetlana Anohinan mukaan Pohjois-Kaukasiassa lainvalvonta poikkeaa Pohjois-Kaukasian alueilla verrattuna maan muihin alueisiin, myös naisten oikeuksien osalta.[[19]](#footnote-19) Kavkazski Uzel -uutissivuston mukaan Tšetšeniassa murhaan syyllistyneellä on mahdollisuus saada lievempi rangaistus oikeudessa vetoamalla murhatun uhrin ”moraalittomaan käytökseen”.[[20]](#footnote-20) Dagestanissa langetetuista tuomioista on usein vaikea todeta, onko rikos kunniamurha, sillä tekijän motiivia ei mainita tuomiossa.[[21]](#footnote-21) Lisäksi kaikissa kolmessa tasavallassa murhaan syyllistynyt voi usein vedota olleensa tekohetkellä ”voimakkaan tunnetilan vallassa” ja siten välttää rangaistuksen.[[22]](#footnote-22)

Pohjois-Kaukasiassa sijaitsee useita naisille tarkoitettuja turvakoteja, mutta niiden sijainti ja tarkka lukumäärä ei ole julkisen tiedon piirissä turvallisuussyistä. Dagestanin Mahatškalassa sijaitsevan Marem-järjestön turvakodin sijainnin paljastumisen jälkeen vuonna 2021 paikalliset poliisit luovuttivat turvakodissa olleen tšetšeenitaustaisen naisen siviilipukuisten miesten haltuun. Miehet veivät naisen mukanaan väkisin autoon, jossa oli tšetšenialaiset rekisterikilvet. Marem-järjestön perustajan Svetlana Anohinan mukaan järjestöllä ei ole sen jälkeen enää ollut turvakotia, koska ennemmin tai myöhemmin niiden sijainti paljastuu ulkopuolisille. Anohina raportoi myös turvakoteihin kohdistuneista ratsioista, murtautumisista, ovien rikkomisesta ja sisäänkäynnin vartioimisesta.[[23]](#footnote-23)

Pohjoiskaukasialaisen CK SOS -kriisijärjestö tarjoaa oikeusapua, psykologista tukea, evakuointia alueelta ja suojaa jollain toisella Venäjän alueella. Järjestön lehdistösihteeri Aleksanda Mitroškinan mukaan kriisijärjestön tuen taso ei enää riitä, sillä naisten tilanteet ovat entistä monimutkaisempia. Mitroškinan mukaan naisten on usein vaikea paeta kotialueeltaan, sillä heitä valvotaan ja lainvalvontaviranomaiset osallistuvat naisten etsimiseen. Lisäksi naiset eivät voi aina jäädä Venäjän muille alueille, sillä heidät löydetään, siepataan ja palautetaan takaisin kotiseudulleen väkisin.[[24]](#footnote-24) Paon seurauksena on todennäköisesti naisen kunniamurha. Mitroškinan mukaan kunniamurhan motiivina on tällöin ”häpeän pois peseminen” sen johdosta, että nainen karkasi ja eli perheelleen sopimattomalla tavalla. Jos naista ei alueelle palauttamisen jälkeen murhata, häntä pidetään silmällä, jotta hän ei karkaisi uudelleen. Mitroškinan mukaan ei ole tiedossa yhtäkään tapausta, jossa naisen tilanne perheessä olisi muuttunut suotuisammaksi epäonnistuneen pakoyrityksen jälkeen.[[25]](#footnote-25)

Marem-järjestön perustajan Svetlana Anohinan mukaan Dagestanin, Tšetšenian ja Ingušian asukkailla on laaja kontaktiverkosto, ja mikäli paenneen naisen sukulaisilla on yhteyksiä viranomaisiin, naisen mahdollisuudet piiloutua kapenevat huomattavasti. Paenneen naisen on piileskeltävä loppuelämänsä ajan, eikä paennut nainen ole turvassa myöskään ulkomailla.[[26]](#footnote-26) Euroopan neuvoston parlamentaarisen yleiskokouksen (PACE) vuoden 2022 raportin mukaan pakeneminen Pohjois-Kaukasiasta ulkomaille on lähes mahdotonta, sillä esimerkiksi Tšetšeniassa alle 30-vuotiaille naisille ei myönnetä matkustusasiakirjoja ilman miespuolisen lähisukulaisen läsnäoloa.[[27]](#footnote-27) CK SOS -ihmisoikeusjärjestö raportoi erään asianajajan tehneen valituksen, joka koski ulkomaanpassin myöntämisen epäämistä täysi-ikäiselle naiselle Groznyissa. Valitusta ei kuitenkaan käsitelty Tšetšenian sisäministeriössä. Sen sijaan naista kehotettiin noutamaan passi vanhemman miespuolisen sukulaisensa seurassa. Paikallisviranomaisten antamalle ehdotukselle ei ole olemassa Venäjän lainsäädännön mukaisia perusteita.[[28]](#footnote-28)

## Lähteet

BBC News Русская служба [Russkaja Služba] 17.6.2021. *"Она не может жить свою свободную жизнь". В чем особенности домашнего насилия на Кавказе.* <https://www.bbc.com/russian/features-57503262> (käyty 27.2.2025).

Katzarova, Marina 11.10.2024. *Report of the Special Rapporteur on the situation of human*

*rights in the Russian Federation, Mariana Katzarova.* United Nations General Assembly. <https://docs.un.org/en/A/79/508> (käyty 10.3.2025).

Maahanmuuttovirasto / Maatietopalvelu

11.9.2023. *Venäjä / Dagestanin yleinen tilanne // Russia / General situation in Dagestan* [kyselyvastaus]*.* Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/e9c2b420-fafc-44a2-8115-6d82f5de0baa> (käyty 24.2.2025).

24.3.2023. *Venäjä / Tšetšenian yleinen tilanne // Russia / General situation in* *Chechnya* [kyselyvastaus]. Saatavilla Tellus-maatietokannassa:

<https://maatieto.migri.fi/base/2724d19a-5460-485d-bff8-6cd8f75f86d5/countryDocument/6ab5e5be-0954-4009-ab89-ad5be02b758c> (käyty 24.2.2025).

2.11.2022. *Venäjä / Ingušian yleinen tilanne // Russia / General situation in Ingushetia* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/163d1037-c9cb-476e-8963-ccd95913ba29> (käyty 24.2.2025).

PACE (Parliamentary Assembly of the Council of Europe) 3.6.2022. *The continuing need to restore human rights and the rule of law in the North Caucasus region*. Report. Doc. 15544. Committee on Legal Affairs and Human Rights. <https://pace.coe.int/en/files/30064/html#_TOC_d19e142> (käyty 26.2.2025).

UN OHCHR (The Office of the United Nations High Commissioner for Human Rights) 29.10.2024. *Special Rapporteur exposes torture in Russia as a tool for repression at home and aggression abroad*. <https://www.ohchr.org/en/press-releases/2024/10/special-rapporteur-exposes-torture-russia-tool-repression-home-and> (käyty 10.3.2025).

USDOS (United States Department of State) 23.4.2024. *2023 Country Report on Human Rights Practices: Russia*. <https://www.state.gov/reports/2023-country-reports-on-human-rights-practices/russia/> (käyty 25.2.2025).

\*\*\*

Антонова, Юлия & Сиражудинова, Саида [Antonova, Julija & Siražudinova, Saida]

2020. *Убитые сплетнями-2*. <https://www.srji.org/upload/iblock/8ee/Pravovaya_initsiativa_Otchet_UBITYE_SPLETNYAMI_2020.pdf> (käyty 25.2.2025).

2018. *Убитые сплетнями*. <https://www.srji.org/upload/iblock/121/Pravovaya_initsiativa_Otchet_UBITYE_SPLETNYAMI_2018.pdf> (käyty 25.2.2025).

Кавказ.Реалии [Kavkaz Realii]

7.8.2024. *Право свободно дышать: кто и как помогает жертвам домашнего насилия на Северном Кавказе*. <https://www.kavkazr.com/a/pravo-svobodno-dyshatj-kto-i-kak-pomogaet-zhertvam-domashnego-nasiliya-na-severnom-kavkaze/33069242.html>(käyty 28.2.2025).

Кавказский Узел [Kavkazski Uzel]

29.12.2023. *Обобщены различия "убийств чести" в регионах Северного Кавказа.* <https://www.caucasianknot.net/articles/395760> (käyty 27.2.2025).

12.2.2020. *«Убийства чести» на Северном Кавказе*. <https://www.kavkaz-uzel.eu/articles/345826/> (käyty 12.3.2025).

Мемориал [Memorial] 9.8.2023. *Альтернативный доклад в Комитет ООН по экономическим, социальным и культурным правам*. <https://memorialcenter.org/analytics/alternativnyj-doklad-v-komitet-oon> (käyty 26.2.2025).

Новости ООН (Организация Объединённых Наций) [Novosti OON (Organizatsija Objedinjonnyh Natsij)] 30.11.2023. *Положение женщин на Северном Кавказе ухудшается, и помогать им все труднее.* <https://news.un.org/ru/story/2023/11/1447277> (käyty 7.3.2025).

Сиражудинова, Саида [Siražudinova, Saida] 29.12.2023. *Домашнее насилие на Северном Кавказе: отчет по результатам мониторинга ситуации в регионе и анализа судебной практики*. Кавказский Узел. <https://www.caucasianknot.com/articles/395756> (käyty 25.2.2025).

СК SOS [SK SOS] 27.7.2023. *В Чечне не выдают загранпаспорта из-за «интересов Российской Федерации».* <https://sksos.org/news/zagranpasporta-v-chechne/> (käyty 26.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / Maatietopalvelu 11.9.2023, s. 7; Maahanmuuttovirasto / Maatietopalvelu 24.3.2023, s. 12–13; Maahanmuuttovirasto / Maatietopalvelu 2.11.2022, s. 8, 12–13. Maatietotuotteet on saatavilla Tellus-maatietokannassa. [↑](#footnote-ref-1)
2. USDOS 23.4.2024, s.78. [↑](#footnote-ref-2)
3. Кавказский Узел 12.2.2020. [↑](#footnote-ref-3)
4. Сиражудинова 29.12.2023; Кавказ.Реалии 7.8.2024. [↑](#footnote-ref-4)
5. Антонова & Сиражудинова 2018; Сиражудинова 29.12.2023. [↑](#footnote-ref-5)
6. Антонова & Сиражудинова 2020. [↑](#footnote-ref-6)
7. Кавказ.Реалии 7.8.2024. [↑](#footnote-ref-7)
8. Сиражудинова 29.12.2023. [↑](#footnote-ref-8)
9. Новости ООН 30.11.2023. [↑](#footnote-ref-9)
10. Мемориал 9.8.2023. [↑](#footnote-ref-10)
11. Новости ООН 30.11.2023. [↑](#footnote-ref-11)
12. UN OHCHR 29.10.2024. [↑](#footnote-ref-12)
13. Новости ООН 30.11.2023. [↑](#footnote-ref-13)
14. USDOS 23.4.2024. [↑](#footnote-ref-14)
15. Katzarova, Marina 11.10.2024. [↑](#footnote-ref-15)
16. Антонова & Сиражудинова 2018; Антонова & Сиражудинова 2020. [↑](#footnote-ref-16)
17. Сиражудинова 29.12.2023; Кавказский Узел 29.12.2023. [↑](#footnote-ref-17)
18. Антонова & Сиражудинова 2018; Антонова & Сиражудинова 2020. [↑](#footnote-ref-18)
19. BBC News Русская Служба 17.6.2021. Dagestanin, Ingušian ja Tšetšenian oikeuslaitosten toimintaa ja tapaoikeutta käsitellään maatietopalvelun aiemmissa kyselyvastauksissa (Maahanmuuttovirasto / Maatietopalvelu 11.9.2023, s. 15–16; Maahanmuuttovirasto / Maatietopalvelu 24.3.2023, s. 17–20; Maahanmuuttovirasto / Maatietopalvelu 2.11.2022, s. 7–8). Maatietotuotteet on saatavilla Tellus-maatietokannassa. [↑](#footnote-ref-19)
20. Кавказский Узел 29.12.2023. [↑](#footnote-ref-20)
21. Сиражудинова 29.12.2023. [↑](#footnote-ref-21)
22. Сиражудинова 29.12.2023. [↑](#footnote-ref-22)
23. BBC News Русская служба 17.6.2021. [↑](#footnote-ref-23)
24. Новости ООН 30.11.2023. [↑](#footnote-ref-24)
25. Новости ООН 30.11.2023. [↑](#footnote-ref-25)
26. Кавказ.Реалии 7.8.2024. [↑](#footnote-ref-26)
27. PACE 3.6.2022. [↑](#footnote-ref-27)
28. СК SOS 27.7.2023. [↑](#footnote-ref-28)